I 2005 sa en talsmann for myndighetene at Thames Barrier var i starten på sin levetid. Bruken var ventet å øke etter hvert som klimaendringer skjer. I 2007 ble det antydet at det var behov for ytterligere et flomvern, lenger øst for Thames Barrier. Thames Barrier er en mekanisk struktur plassert i et saltvannsmiljø. Over tid vil konstruksjonen brytes ned, uavhengig av vannivå eller klimaendringer. Enhver økning i vannivå eller antall stormer vil påvirke graden av beskyttelse Thames Barrier kan gi, og dette nødvendiggjør forbedringer eller utskiftninger. Firmaet Halcrow, som har i oppdrag å vedlikeholde Thames Barrier, uttalte i 2011 at etter hvert som strukturen nærmer seg halvveis i sin levetid på 50 år, var det deres jobb å bidra til å forlenge levetiden fra 2030 til 2100. Ansvarlige myndigheter peker på at Thames Barrier ikke en gang har nådd halvveis i sin levetid. Konstruksjonen sto ferdig i 1982 og er bygget for å beskytte London mot flom til 2030. Graden av beskyttelse Thames Barrier gir vil gradvis reduseres etter 2030. Undersøkelser tyder på at med nødvendige forbedringer vil Thames Barrier kunne beskytte London mot økende sjønivå til minst 2070.